CELEX: 32021D1360
Language: sk
Date: 2021-06-30 00:00:00
Title: Rozhodnutie Komisie (EÚ) 2021/1360 z 30. júna 2021, ktorým sa Holandsku povoľuje predĺženie určitých období uvedených v článkoch 2 a 3 nariadenia Európskeho parlamentu a Rady (EÚ) 2021/267 [oznámené pod číslom C(2021) 4640] (iba anglické znenie je autentické)

16.8.2021   
               
               
                  SK
               
               
                  Úradný vestník Európskej únie
               
               
                  L 293/14
               
            
         ROZHODNUTIE KOMISIE (EÚ) 2021/1360
         z 30. júna 2021,
         ktorým sa Holandsku povoľuje predĺženie určitých období uvedených v článkoch 2 a 3 nariadenia Európskeho parlamentu a Rady (EÚ) 2021/267
         
            
               [oznámené pod číslom C(2021) 4640]
            
         
         (iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/267 zo 16. februára 2021, ktorým sa stanovujú osobitné a dočasné opatrenia vzhľadom na pretrvávanie krízy spôsobenej ochorením COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení, odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy a predĺženia niektorých období uvedených v nariadení (EÚ) 2020/698 (1), a najmä na jeho článok 2 ods. 8 a článok 3 ods. 4,
         keďže:
         
                     (1)
                  
                  
                     Článkom 2 ods. 1 nariadenia (EÚ) 2021/267 sa predlžujú lehoty na ukončenie pravidelného výcviku držiteľa osvedčenia o odbornej spôsobilosti (ďalej len „OOS“), ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021. Článkom 2 ods. 3 uvedeného nariadenia sa predlžuje platnosť zodpovedajúceho harmonizovaného kódu Únie „95“.
                  
               
                     (2)
                  
                  
                     Článkom 3 ods. 1 nariadenia (EÚ) 2021/267 sa predlžuje platnosť vodičských preukazov, ktorá by inak už bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (3)
                  
                  
                     Holandsko podalo listom z 25. mája 2021 odôvodnenú žiadosť o povolenie predĺžiť určité obdobia uvedené v článkoch 2 a 3 nariadenia (EÚ) 2021/267. Na podporu svojej žiadosti poskytlo Holandsko 7. júna 2021 dodatočné informácie.
                  
               
                     (4)
                  
                  
                     Holandsko prostredníctvom svojej odôvodnenej žiadosti žiada o povolenie predĺžiť obdobie medzi 1. septembrom 2020 a 30. júnom 2021 stanovené v článku 2 ods. 1 nariadenia (EÚ) 2021/267 o štyri mesiace na účely uvedeného ustanovenia a článku 2 ods. 3, ako aj o povolenie predĺžiť obdobie medzi 1. septembrom 2020 a 30. júnom 2021 stanovené v článku 3 ods. 1 uvedeného nariadenia o štyri mesiace.
                  
               
                     (5)
                  
                  
                     Podľa informácií, ktoré Holandsko poskytlo, ostane dokončenie pravidelného výcviku a jeho certifikácia, ako aj vyznačenie harmonizovaného kódu Únie „95“, pravdepodobne neuskutočniteľné aj po 30. júni 2021 z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (6)
                  
                  
                     Podľa Holandska musel byť pravidelný výcvik z dôvodu takýchto opatrení v období od 15. decembra 2020 do 16. marca 2021 pozastavený. Hoci sa pravidelný výcvik medzičasom obnovil, na každú osobu sa naďalej vzťahuje povinnosť v každom prípade zachovávať odstup 1,5 metra od inej osoby. Súkromné spoločnosti zaviedli tieto opatrenia prostredníctvom spoločného protokolu.
                  
               
                     (7)
                  
                  
                     Hlavným účinkom týchto opatrení na pravidelný výcvik je, že v súčasnosti musia byť triedy v porovnaní s bežnými situáciami oveľa menšie. Značnú časť pravidelného výcviku naozaj tvorí povinný praktický kurz, ktorý možno aktuálne ponúkať len malým skupinám. Podľa informácií, ktoré poskytlo Holandsko, táto okolnosť výrazne znižuje výcvikovú kapacitu v tomto členskom štáte, a teda neumožňuje včasné dokončenie pravidelného výcviku veľkého počtu vodičov nákladných vozidiel.
                  
               
                     (8)
                  
                  
                     Podľa Holandska budú súkromné spoločnosti v nadchádzajúcich mesiacoch povinné uplatňovať tento spoločný protokol, čo znamená, že v blízkej budúcnosti budú naďalej existovať tieto významné obmedzenia dostupnej výcvikovej kapacity trhu.
                  
               
                     (9)
                  
                  
                     V súlade s informáciami, ktoré poskytlo Holandsko, si musí väčšina vodičov nákladných vozidiel v uvedenom členskom štáte obnoviť svoje osvedčenia o odbornej spôsobilosti (ďalej len „OOS“) do konca roka 2021. Na základe informácií, ktoré poskytol holandský orgán zodpovedný za registráciu výcvikov (CBR (2)), sa v roku 2021 musí ešte 150 000 vodičov zúčastniť v priemere na dvoch kurzoch v trvaní sedem hodín, čo predstavuje celkovo 300 000 kurzov, ktoré musia ešte do konca roka v uvedenom členskom štáte absolvovať vodiči nákladných vozidiel.
                  
               
                     (10)
                  
                  
                     Okrem toho podľa údajov, ktoré poskytlo Holandsko, čelil veľký počet vodičov autobusov výrazným ťažkostiam v súvislosti s dokončením výcviku pred 10. septembrom 2020, a to vzhľadom na obmedzenie pohybu, ktoré sa v danom členskom štáte uplatňovalo na jar 2020. Keďže týmto vodičom autobusov bola predĺžená platnosť OOS na základe nariadenia Európskeho parlamentu a Rady (EÚ) 2020/698 (3), v súčasnosti sa vodiči autobusov musia vo veľmi obmedzenom časovom rámci zúčastniť na približne 350 000 kurzoch.
                  
               
                     (11)
                  
                  
                     Okrem toho by v súlade s informáciami, ktoré poskytlo Holandsko, malo byť veľmi ťažké riadne pokračovať vo všetkých pravidelných výcvikoch. Počet infekcií COVID-19 je v Holandsku naďalej vysoký a väčšina profesionálnych vodičov ešte nebola zaočkovaná. Na základe informácií poskytnutých uvedeným členským štátom to znamená, že v tejto skupine ľudí alebo medzi ich blízkymi kontaktmi stále existujú infekcie, čo ich núti čerpať pracovné voľno zo zdravotných dôvodov alebo zostať v karanténe. Preto nielenže ich musia nahradiť kolegovia, ale majú k dispozícii aj menej času na absolvovanie pravidelného výcviku. Skúsenosti z minulosti tiež ukazujú, že disponibilní školitelia musia odvolávať mnohé výcvikové dni, a to nielen z dôvodu vysokého počtu neočakávaných zrušení zo strany vodičov, ale aj preto, že medzi samotnými školiteľmi naďalej dochádza k infekciám a karanténe.
                  
               
                     (12)
                  
                  
                     Podľa Holandska pracuje tento členský štát na zavedení systému umožňujúceho pravidelný výcvik na účely OOS na pracovisku, čo by vodičom umožňovalo absolvovať výcvik v rámci svojich bežných „pracovných bublín“. Očakáva sa však, že potrebná certifikácia týchto školiteľov sa začne až od 1. júla. V nasledujúcom období sa očakáva, že mnohí školitelia a vodiči budú čerpať letnú dovolenku, keďže sa zvyčajne riadia školskými prázdninami uvedeného členského štátu.
                  
               
                     (13)
                  
                  
                     Podľa informácií, ktoré Holandsko poskytlo, ostane obnovenie platnosti vodičských preukazov pravdepodobne neuskutočniteľné aj po 30. júni 2021, a to z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (14)
                  
                  
                     Na základe informácií, ktoré poskytlo Holandsko, sa OOS v danom členskom štáte vydávajú na vodičskom preukaze. Väčšine vodičov nákladných vozidiel, ktorým by platnosť ich OOS uplynula 10. septembra 2021, by preto v rovnaký deň uplynula aj platnosť vodičských preukazov.
                  
               
                     (15)
                  
                  
                     Podľa Holandska je predĺženie obdobia, počas ktorého by inak uplynula platnosť vodičských preukazov, osobitne potrebné najmä v prípade osôb, ktoré potrebujú na účely obnovenia preukazov správu odborného lekára. Na základe údajov, ktoré poskytol uvedený členský štát, holandský národný skúšobný orgán v súčasnosti vedie 61 687 spisov, v prípade ktorých sa stále čaká na lekárske správy všeobecných alebo odborných lekárov. Dôvodom je skutočnosť, že značný počet vodičov si vzhľadom na tlak na zdravotný systém spôsobený ochorením COVID-19 stále nemôže načas dohodnúť vyšetrenia u lekára.
                  
               
                     (16)
                  
                  
                     Podľa informácií, ktoré poskytlo Holandsko, v uvedenom členskom štáte klesol počet pozitívnych výsledkov testov a nových hospitalizácií, pričom rýchlosť očkovania je naďalej na úrovni európskeho priemeru. Všeobecná situácia v súvislosti s ochorením COVID-19 v Holandsku sa však stále považuje za znepokojujúcu, keďže v súčasnosti je 23 z 25 holandských regiónov hodnotených na „kritickej“ úrovni rizika, čo je najvyššia úroveň. Zvyšné dva regióny sú hodnotené o jednu úroveň nižšie, teda na „vážnej“ úrovni rizika. Tlak na zdravotný systém je preto stále veľmi veľký. Z tohto dôvodu zostanú opatrenia na zabránenie alebo obmedzenie šírenia ochorenia COVID-19 v platnosti pravdepodobne ešte niekoľko mesiacov.
                  
               
                     (17)
                  
                  
                     Podľa odhadov Holandska sú požadované štvormesačné predĺženia nevyhnutné na to, aby profesionálni vodiči absolvovali svoje opakovacie kurzy v rámci platných lehôt a aby sa umožnilo riešenie nevybavených žiadostí tak, aby nedošlo k veľkým narušeniam v odvetví dopravy.
                  
               
                     (18)
                  
                  
                     Podľa informácií, ktoré poskytlo Holandsko, musí väčšina dotknutých vodičov len dokončiť už začaté výcvikové kurzy. Požadované predĺženia by preto nemali viesť k neprimeraným rizikám z hľadiska bezpečnosti a ochrany dopravy.
                  
               
                     (19)
                  
                  
                     Holandsku by sa preto malo povoliť štvormesačné predĺženie období medzi 1. septembrom 2020 a 30. júnom 2021 uvedených v článku 2 ods. 1 na účely tohto ustanovenia a článku 2 ods. 3, ako aj v článku 3 ods. 1 nariadenia (EÚ) 2021/267.
                  
               
                     (20)
                  
                  
                     Holandsko súhlasilo s tým, aby sa toto rozhodnutie prijalo a oznámilo v anglickom jazyku,
                  
               PRIJALA TOTO ROZHODNUTIE:
         
            Článok 1
            Holandsku sa povoľujú tieto predĺženia období uvedených v článku 2 ods. 1 a 3, ako aj v článku 3 ods. 1 nariadenia (EÚ) 2021/267:
            
                        a)
                     
                     
                        predĺženie obdobia medzi 1. septembrom 2020 a 30. júnom 2021 stanoveného v článku 2 ods. 1 nariadenia (EÚ) 2021/267 o štyri mesiace na účely článku 2 ods. 1 a 3 uvedeného nariadenia; a
                     
                  
                        b)
                     
                     
                        predĺženie obdobia medzi 1. septembrom 2020 a 30. júnom 2021 stanoveného v článku 3 ods. 1 uvedeného nariadenia o štyri mesiace.
                     
                  
         
            Článok 2
            Toto rozhodnutie je určené Holandskému kráľovstvu.
         
         
            V Bruseli 30. júna 2021
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 60, 22.2.2021, s. 1.
         
            (2)  Centraal Bureau Rijvaardigheidsbewijzen.
         
            (3)  Nariadenie Európskeho parlamentu a Rady (EÚ) 2020/698 z 25. mája 2020, ktorým sa stanovujú osobitné a dočasné opatrenia vzhľadom na výskyt ochorenia COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení a odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy (Ú. v. EÚ L 165, 27.5.2020, s. 10).